BRATISLAVA. Zájazdov na poslednú chvíľu s tridsať a viacpercentnou zľavou je na slovenskom trhu aj tento rok pomerne veľa, zhodujú sa last minute centrá aj cestovné kancelárie.
Zohnať dovolenku s výraznou zľavou desať dní či dva týždne pred odletom je však oveľa náročnejšie než po minulé roky.
"Last minute je predaj v posledných dňoch pred odjazdom, akurát v minulých rokoch sa u nás začali ponúkať skôr, čo je chyba," tvrdí viceprezident Slovenskej asociácie cestovných kancelárií a agentúr Stanislav Macko.
Denník SME sa na last minute pýtal na desiatke špecializovaných predajných miest, ktoré sledujú ponuky aj viac ako 50 slovenských a zahraničných kancelárií.
Predajcovia tvrdia, že väčší počet a zároveň za najvýhodnejšie ceny majú zhruba tri až štyri dni pred odletom. Platí to najmä pre dvoj a trojposteľové izby, ktoré sú vypredané najmenej.
"Také výhodné ceny, ako boli na trhu tento rok, som ja ani viacerí kolegovia ešte nezaznamenal," vraví Macko.
Zlacnel sever Afriky
Dovolenky
- 60 percent ľudí zo Slovenska si cestu a ubytovanie organizuje individuálne,
- 24 percentám cestu a ubytovanie vybavujú cestovné kancelárie,
- 4,9 percenta si kupuje zájazdy vrátane stravy cez internet,
- 8,6 percenta si zájazdy vrátane stravy kupuje v cestovkách.
Niektorí zamestnanci cestovných agentúr naopak tvrdili, že si všimli najmä mierne zdraženie zájazdov do Turecka v nemeckých a rakúskych cestovkách.
"Rozhodne by som netvrdil, že ceny oproti minulému roku narástli a vôbec nie pri last minute," hovorí Macko. Zlacneli vraj najmä Egypt a Tunisko, kde boli pred časom protivládne demonštrácie.
"Egypt a Tunisko predávame za nové ceny, výrazne zredukované oproti katalógovým. Turecko zostalo na rovnakej úrovni," hovorí Mária Gallová zo Saturu.
Ceny dovoleniek v Grécku, ktoré je pred bankrotom, sa udržali, keďže zmluvy cestovné kancelárie uzatvárali ešte minulé leto. Protesty sa dovolenkových destinácií nedotkli.
"Predaj ide na počudovanie veľmi dobre. Grécko pritom už niekoľko rokov medziročne klesá o asi päť percent," povedal Macko.
Pomenovanie last minute podľa Gallovej vo všetkých cestovkách a pri všetkých ponukách nemusí znamenať výraznú zľavu oproti katalógovej cene. Ceny last minute Saturu sú vraj podobné ako minulý rok a nemyslí si ani, že by ich bolo menej.
Za akých podmienok cestovné kancelárie menia štandardnú ponuku za last minute, však kancelárie nechcú prezradiť.
Ľudia kupujú skoro
Na Slovensku sa tento rok veľmi dobre predávali first moment zájazdy. "Tohto roku sa ponúkali so zľavou okolo 25 percent oproti katalógovým cenám," hovorí Macko. V zahraničí sú zľavy pri skorej kúpe väčšinou nižšie – často len okolo piatich percent.
"Z roka na rok si čoraz viac klientov kupuje dovolenky first moment. A o čo viac ich predáme, o toľko je menej last minute," tvrdí Gallová.